送趙有翼監丞造朝供職
作者：曾協
朝代：宋

paragraphs: 君侯昂然百夫雄，近之和氣如春風。
揚眉高論多折衷，眾人斂衽稱名通。
發爲詩章燦璧琮，氣豪筆健敏且工。
口占欲使十手供，春雲容與朝霞烘。
肯如空階號秋蟲，槁項巖穴甘老窮。
是將織文裨衮龍，潤色造化分天功。
奏之清廟流笙鏞，宜使正笏趨槐楓。
發舒平生學古胸，時吐奇論驚羣公。
久矣高門映衰宗，金蘭投分自諸翁。
我嘗聯曹愧凡庸，竭蹶道上昔所同。
朔雪撲面花蒙茸，六龍先路如雲從。
重來苕溪奉從容，好若膠漆始且終。
先後唱和如歌鐘，君還清班朝九重。
我將轂下居治中，他時涉筆朱墨叢。
已見矯翼凌長空，一笑道舊雙頰紅。